Både Viktor Bromer og Mie Ø. Nielsen svømmede sig onsdag aften i hver deres finale ved EM i svømning i London.

I tiden 1.55.28 svømmede den 23-årige Aalborg-svømmer Viktor Bromer sig onsdag aften i finalen i 200 meter butterfly ved EM i svømning, der løber af stablen i London i disse dage. Bromer blev nummer to i sin semifinale og blev således kun slået af en ungarsk svømmer. Bromers tid var faktisk bedre end den vindende tid i den anden semifinale, så der er en reel mulighed for at han kan gentage sin bedrift fra 2014 hvor han vandt guld ved EM i Berlin. Mie Ø. Nielsen var også i vandet onsdag aften. Hun svømmede semifinale i 100 meter ryg, og slog alt og alle, da hun med tiden 59.16 var først til at komme i mål. De to Aalborg-svømmere skal således i vandet igen, når de torsdag aften ved 19-tiden svømmer hver deres finale.